Dragi, jaz bi imela igračko … saj veš, »tisto« igračko

Občutki ob gledanju grozljivke … ves čas skrivaj pogledujemo proti ekranu. Prizori sploh še niso »grozljivi«, a zaradi glasbe, ki s svojim potenciranjem pričakovanja »grozljivega« ves čas napeljuje k trenutku »zdaj«, nenehno odmikamo oči.

Radovedni smo, a hkrati nas je groza. Zakrivamo si oči, gledamo v strop kakor, da ga še nikoli nismo videli, mencamo z nogami, a zares, čisto zares, si želimo le eno. Gledati v ekran!

Tako nekako je z ženskami in erotičnimi igračkami. V glavnem smo radovedne. Mika nas, da bi poskusile. Beremo, poslušamo prijateljice, ki debatirajo ob kavici, morda tako »mimogrede« navržemo »ugotovitev«, ki je bolj vprašanje ali zahteva po potrditvi nečesa, kar smo slišale. Misel nanje nam ni ali vsaj ni tako zelo zoprna. A tisti zadnji korak… ne moremo se zares odločiti. In zakaj ne?

Ženski odnos do erotičnih igračk. Pa saj se vse rade igramo, mar ne?

Ženske z vidika odnosa do erotičnih igračk ne moremo preprosto vreči v dva koša: ene v tistega, kjer velja »stop znak« za vse erotične igračke, druge v tistega, ki jih z veseljem uporabljajo. Meja na tem področju ni tako zelo strogo začrtana kot na področju pornografskih filmov ali morda različnih načinov spolnih odnosov, kjer je sprejemljivost s strani ženske v glavnem jasna.

Večina žensk, čeprav jih ogromno tega ne bo nikoli priznalo (se ne spodobi), nima odklonilnega odnosa do erotičnih igračk.

Seveda obstajajo izjeme, ki ocenjujejo vključevanja vsega »umetnega« v spolnost kot nesprejemljivo. Njihovo stališče izhaja iz tega, da uporaba erotičnih igračk ni naravna. Zanje ni pomemben ne namen, ne oblika in ne funkcionalnost erotičnih igračk, ker jih zavračajo že same po sebi. No, prav gotovo so tudi ženske, ki sploh ne vedo, kaj so to erotične igračke.

Ostale ženske bi lahko razdelili v naslednje skupine:

Erotične igračke so del njihove spolnosti, ne glede na to ali so samske ali v odnosu z moškim (poznajo različne pripomočke, jih uporabljajo in imajo oblikovane potrebe glede teh pripomočkov; odprte so tudi za poskušanje novosti).

Imajo določeno erotično igračko, ki so jo dobile v glavnem po naključju (darilo, ipd.), a jih ni navdušila v tolikšni meri, da bi imele interes še poskusiti s čim drugim.

Erotične igračke jih zanimajo in bi jih rade poskusile, a jih še ne uporabljajo.

Niso nasprotne erotičnim igračkam, a ocenjujejo, da jih njihovo spolno življenje ne potrebuje, ker je zadovoljujoče v celoti za oba s partnerjem ali zanjo, če je samska (v glavnem še niso nikoli poskusile vključiti erotične igračke v svojo spolno življenje).

Ženske, kljub načelnemu sprejemanju, ne vključujejo erotičnih igračk v svoje spolno življenje predvsem iz naslednjih vzrokov:

ne upajo izraziti želje partnerju, ker se bojijo njegovega nerazumevanja (vzbuditi občutek moškemu, da “ni dovolj moški”)

ne vedo točno, kaj sploh želijo

sam pristop k nakupu erotične igračke je napačen

odpor do mest, kjer se lahko nabavijo erotične igračke

povezovanje nakupa erotičnih igračk z neustrezno predstavo drugih o nas

trenutno zadovoljujoče spolno življenje kot pomanjkanje želje po spremembi

Ženska, ki nima odklonilnega odnosa do uporabe erotičnih igračk, ali si jih celo želi uporabljati, naj se posvetuje s partnerjem. Partner bo prijetno presenečen. Če je to vaša želja, se morata pogovoriti skupaj. Ugotovila bosta, da imata podobne želje. Če ste trenutno zadovoljni s svojim spolnim življenjem, ne pozabite, da monotonost ubija. Še tako dobrega kruha se vsi preobjemo. Sprememba je tista, ki je pozitivna. Če ste samski, imate problem. Ta problem je seveda vzrok, da erotičnih igračk še ne uporabljate. A vsak problem se lahko reši, kajne?

Katera igračka je zame in kako naj to vem?

Najprej moramo poznati sebe, naše želje in užitke v spolnosti, da lahko sploh opredelimo svoje povpraševanje. Izhajajmo iz sebe in vrste lastnega užitka, ki nam je posebej prijeten, ali tistega, ki bi ga želele »izboljšati« (n.pr. intenzivnejše doživljanje orgazma ščegetavčka, utrditev vaginalnih mišic, istočasno draženje nožnice in analne odprtine, ipd.).

Naslednji korak je, da se seznanimo z osnovnim namenom posebnih vrst erotičnih pripomočkov.

Naj omenim najbolj pogoste:

Dildo – umetni penis

Ne vključuje nobenega vibriranja in nima dodatnih stimulacij; lahko bi rekli, da še najbolj »pokriva« funkcijo penisa. Predvsem namenjen draženju predelov nožnice in analne odprtine, manj ščegetavčku.

Vibratorji

Osnovna razlika med njimi in umetnimi penisi je v vibriranju, kar pove že samo ime. Drugače so podobni umetnim penisom. Večkrat vključujejo še dodatne stimulacije (n.pr. ščegetavčka, G točke, ipd.). Za začetek so posebej priporočljivi prstni vibratorji, saj uporaba pripomočka ni tako očitna. Učinek je lahko enkraten, saj lažje nadzorujemo tisti del telesa, kamor želimo usmeriti vibracije. Manjši vibratorji so predvsem primerni za draženje ščegetavčka, saj je učinek bolj neposreden. Pri večjih se vibracije bolj razpršijo na širše območje. Vibratorji so seveda primerni tudi za draženje nožnice, predvsem tistih prvih nekaj centimetrov, kjer smo najbolj občutljive. Obstajajo pa tudi takšni, ki jih pritrdimo na podlago in »zajahamo«.

Analni stimulatorji, čepi in kroglice

Samo ime pove, da so namenjeni predvsem draženju in stimuliranju analne odprtine oziroma anusa.

Vaginalne kroglice

Namenjene so draženju nožnice, predvsem utrjevanju vaginalnih mišic, povečanju spolne energije in občutljivosti same nožnice. Danes imamo vaginalne kroglice, ki vibrirajo. Lahko se odločite za kroglice iz medenine ali kovine, ki bodo zelo okrepile vaše vaginalne mišice. Izredno pripomorejo k večji sposobnosti doseganja orgazma.

Oborožene z informacijami in približno jasno sliko v glavi, kaj želimo, se odpravimo … novemu problemu nasproti. Kam? Kje lahko dobim to, kar iščem?

Čeprav načelno vsi vemo, da prodajajo erotične pripomočke v erotičnih trgovinah in sex shopih, je to za žensko predvsem problem. Eden glavnih vzrokov, da jih ženske, ki bi jih rade imele, še nimajo. Če imamo partnerja, je problem rešen. Partner, ki nas dobro pozna, kateremu zaupamo, se bo kot vitez na črnem konju odpravil v boj za svojo princesko. In zase seveda! Problema ni več. Seveda, če partner ob tem ne dobi občutek lastne ogroženosti.

Če je ženska samska, je problem večji. Na pohod se mora odpraviti sama.

Odpor do mest, kjer prodajajo erotične pripomočke

Oseba – svetovalec: pričakujemo odraslo, zrelo žensko, ki bo s svojim videzom in obnašanjem v nas vzbudila zaupanje, da ji bomo brez problemov spregovorile o svojih željah in pričakovanjih. Prepričala nas bo s svojim poznavanjem področja. Ali naj rečem lastnega poznavanja artiklov?
Ustrezen ambient, ki zagotavlja intimnost: današnja prodajna mesta erotičnih pripomočkov ne nudijo primerne atmosfere, ki bi žensko utrdila v prepričanju, da bo zadoščeno njeni intimnosti. Kričeči vhodi v trgovino, nesistematično urejene trgovine, ki ne nudijo prostora za zasebnost, mešanje pornografije in erotike, itd. Ženska se ne želi soočati s pogledi mladostno nagajivih fantov, samskih moških, ki si bodo že samo zaradi njene prisotnosti na tem mestu po svoje razlagali »njene potrebe«.

Povezovanje nakupa erotičnih igračk z neustrezno predstavo drugih o nas : okolje ni takšno, da bi odhod v erotično trgovino predstavljal z vidika ljudi enako kot odhod v lekarno. Prav gotovo ženska, ki se prvič odpravi po »nakupih«, ne želi tega objaviti celotni soseski. Diskretnost, iščemo diskretnost!

Eva priporoča

Pojdite na izlet, same ali s partnerjem. Obiščite mesto, kjer je ponudba erotičnih trgovin takšna, kot bi morala biti glede na artikle, ki se prodajajo. Pogovarjajte se, povejte svoje želje in izberite nekaj majhnega, nekaj, kjer skoraj ne moreta zgrešiti.

Kasneje lahko poskusite z nakupi preko interneta. Diskretnost zajamčena!

Erotične igračke naj vnesejo spremembo v spolnost s partnerjem (ali lastno). Ne bomo se vsak dan igrali, ker bi tudi drugačnost postala vsakdanjost.

Lahko popestrijo našo spolnost, ne morejo pa nadomestiti človeka ob nas, to si zapomnite!